Folketing
2001-10-24

Der er jo en kedelig årsag til, at forslaget her bliver fremsat, men det er bestemt nødvendigt, at forslaget bliver fremsat. Den meget våde september måned, den megen nedbør, der har været, har jo bevirket, at det nogle steder er ganske umuligt at bjærge høsten, og nogle steder er det også umuligt overhovedet at få noget i jorden igen. Og dermed kan det ikke lade sig gøre, det kan simpelt hen ikke lade sig gøre at opfylde lovens krav om minimum 65 pct.'s plantedække. Derfor er det hensigtsmæssigt, i stedet for at flere tusinde landbrug skal indsende skriftlige ansøgninger, som skal behandles og godkendes og sendes tilbage, at man så med det her forslag giver ministeren mulighed for at give en generel dispensation for enten hele landet eller dele af landet. Det er et forslag, som Det Konservative Folkeparti absolut støtter og bakker varmt op om. Det er et forslag, der desværre er nødvendigt, og hvis man kigger lidt frem i tiden, kunne det jo også være, at forslaget bliver nødvendigt i fremtiden. Det håber vi ikke at det bliver, men bliver det det, så er det nødvendigt, at ministeren har denne mulighed, således at der kan gives en generel dispensation, når behovet måtte opstå.